

**Seminárna práca I.**

Statistická Analýza Dat, Psy 117

**Shoshana Chovan**

407930, PSY-ZUR

Vyučující: Mgr. Stanislav Ježek, PhD. Datum odevzdání: 1.5.2013

Fakulta sociálních studií MU, 2012/2013

**Robí z vás atraktivita dôveryhodného človeka?**

Fyzická atraktivita je bezpochyby dôležitou súčasťou našich životov. Je prezentovaná ako niečo žiaduce, niečo čo sa musíme snažiť dosiahnuť. V médiách sú atraktívni ľudia prezentovaní ako úspešní, bohatí a šťastní. My sami vyhľadávame spoločnosť atraktívnych ľudí pred menej atraktívnymi. Je to však skutočne tak, že atraktívnych ľudí vnímame ako dôveryhodnejších? Na tejto otázke postavila svoj výskum aj študentka psychológie na Filozofickej fakulte Univerzity Palackého v Olomouci, Lenka Šrámková.

Nakoľko sa väčšinou psychologické typológie zaoberajú psychickými charakteristikami, musela si výskumníčka na začiatku vytvoriť typológiu ľudí podľa vzhľadu. Aby to docielila, opýtala sa päťdesiatich respondentov otázku, že ak by mali roztriediť ľudí do kategórií podľa vzhľadu, aké kategórie by to boli a aké charakteristiky by mali jedinci v nich. Sformulovala 12 najčastejšie sa objavujúcich kategórií, medzi nimi napríklad romantický alebo intelektuálny typ. K týmto kategóriám následne pridelila 24 fotografií- do každej kategórie jednu mužskú a jednu ženskú.

Výskumným súborom bolo sto budúcich policajtov- mužov v priemernom veku 25 a pol roka, nakoľko práve dopravní policajti sa často musia rozhodovať podľa prvého dojmu. Subjektom boli predložené dve obálky- jedna s fotografiami mužov a druhá s fotografiami žien. Potom mali zoradiť jednotlivé fotografie podľa atraktivity a podľa dôveryhodnosti- zvlášť mužov a zvlášť ženy. Následne bolo porovnané priemerné poradie podľa atraktivity s priemerným poradím podľa dôveryhodnosti a bol vypočítaný ich vzájomný vzťah- korelácia.

U mužov aj u žien sa vyskytla jedna fotografia, poradie ktorej sa u atraktivity líšilo natoľko od poradia u dôveryhodnosti, že ju autorka z výsledkov vyradila. Zatiaľ čo u ostatných fotografií bol rozdiel v poradiach maximálne 4 priečky, fotografia najatraktívnejšej ženy sa umiestnila až na 9. mieste v poradí dôveryhodnosti. Rovnako fotografia druhého najatraktívnejšieho muža bola vnímaná ako druhá najmenej dôveryhodná. Obe tieto fotografie, boli z rovnakej kategórie typológie vzhľadu a to typu „frajer“. Po odstránení týchto dvoch fotografií vyšla celková korelácia, teda závislosť medzi atraktivitou a dôveryhodnosťou, u mužov aj u žien pomerne vysoká. To znamená, že autorka štúdie preukázala, že existuje významný vzťah medzi tým, či je človek atraktívny a tým, že ho vnímame ako dôveryhodného. Zaujímavé je tiež zistenie, že budúci policajti si pri hodnotení dôveryhodnosti zakladajú na atraktivite žien viac, ako na atraktivite mužov. Potvrdzuje to aj fakt, že zatiaľ čo hodnota korelácie u mužov vyšla 0,75; u žien bola táto hodnota až 0,86.

Je však treba si uvedomiť, že atraktivita aj dôveryhodnosť sú veľmi subjektívne kvality. Jedná sa o miery príťažlivosti a spoľahlivosti, ktoré ľuďom prisudzujeme sami a každý ich vníma inak. Je tak možné, že výsledky boli ovplyvnené aj tým, že všetci hodnotiaci boli muži. Dôležitý je aj fakt, že posudzovanie tváre podľa fotografie postráda trojrozmernosť a vyžarovanie, ktoré človek má v osobnom kontakte.

Z výskumu teda vyplýva, že atraktívny človek bude pravdepodobne vnímaný ako dôveryhodnejší, avšak je nutné si uvedomiť, že nejde len o vzhľad, ale aj vyžarovanie a vystupovanie, ktoré máme. Navyše je dosť málo pravdepodobné, že vás zachráni vaša atraktivita pred pokutou v momente, keď budete uháňať mestom na aute rýchlosťou 100 km/h, preto sa na ňu nemôžete veľmi spoliehať.

**Zdroj:** Šrámková, L. (2011). *Atraktivita a důvěryhodnost*. E-psychologie [online], 5 (2-3), 9-23. 1.5.2013. Dostupný z WWW: <http://e-psycholog.eu/pdf/sramkova.pdf>.

ok, nyní vnímám zadání jako naplněné... oceňuji i pořadovou ilustraci ke korelaci...